© Legends MX E & OE Terme en Voorwaardes geld.
CULLINAN, 30 km noordoos van Pretoria, is die ideale kweekaarde vir diamante. Dit is immers uit dié klipperige moederskoot wat die wêreld se grootste diamant gehaal is. Daarom is dit miskien ook geen wonder nie dat ’n Kalahariseun van die Sishen-omgewing meer as ’n eeu later in dieselfde grond ’n flora-juweel kon opdelf. Japie van Staden is nie skaam om te sê hy is die “enigste” proteaboer in Suid-Afrika wat ’n “wit-wit’’-protea, sy My Lady, kon oplewer nie. “Dié blom het die Here vir my gegee,” sê Van Staden oor dié protea wat aan die buite- en binnekant met haar wit tabberd spog. Uniek en eie aan dié kontrei, soos ’n diamant. Hulle het regdeur die jaar proteas beskikbaar en sny elke week enigiets tussen 500 en 5000 blomme. Dié blomme kan maklik drie tot vier weke in ’n koelkamer geberg word. Volgens Van Staden is proteas so gewild vir troues en gesellighede omdat ’n mens met die verlengde leeftyd baie meer waarde vir jou geld kry. “In die wintermaande kan dit selfs vier tot vyf weke hou.” Tyd vir stilstaan is daar nie op dié plaas nie en die boer is reeds besig met sy volgende projek: koningsproteas so groot soos ’n skinkbord. “Want ek glo nie regtig in ‘normaal-wees’ nie,” sê hy. “Waarom sal enigiemand uit vrye wil normaal wil wees?”
Die Proteafees bied aan feesgangers die wonderlike geleentheid om hierdie merkwaardige Protea boer by die fees te ontmoet. 'n Groot verskeidenheid van die Proteas is ook beskikbaar om te koop by die fees terrein. Hierdie pragtige blomme gaan bydra tot 'n onvergeetlike ervaring wat die Proteafees aan feesgangers bied. Maak seker jy loop dit nie mis nie!
@ Legends MX E & OE Termes en voorwaardes geld.
Vetplante & Blomme